CONSTITUCIÓN XUNTA DE GOBERNO LOCAL E DESIGNACIÓN DE MEMBROS
ADMINISTRACIÓN LOCAL — Municipal — Vigo (Outros documentos, notificacións e informacións públicas, 01/08/2019)

De conformidade co disposto no artigo 126 da Lei 7/1985, do 2 de abril, Reguladora das Bases do Réxime Local, a Xunta de Goberno Local configúrase como o órgano municipal que, baixo a presidencia do Alcalde, colabora de xeito colexiado na función de dirección política que a este lle corresponde e exerce as funcións executivas e administrativas que se sinalan no artigo 127 da citada Lei e calquera outras que lle sexan delegadas. Corresponde ao Alcalde nomear e separar libremente aos membros da Xunta de Goberno Local, número que non poderá exceder dun terzo do número legal de membros do Pleno, ademais do Alcalde. A Xunta de Goberno Local responde politicamente ante o Pleno da súa xestión de xeito solidario, sen prexuízo da responsabilidade directa dos seus membros pola súa xestión. Segundo o exposto e estando integrada a Corporación municipal por vinte e sete membros, constituída o pasado 15 de xuño como consecuencia das eleccións locais realizadas o día 26 de maio de 2019 e convocadas por Real Decreto 209/2019, do 1 de abril, corresponde nomear como máximo nove membros da Xunta de Goberno Local, ademais do Alcalde. A Secretaría da Xunta de Goberno Local corresponderá, ex artigo 126.4º LRBRL, a un dos seus membros que reúna a condición de concelleiro/a, sendo designado/a a tal efecto polo Alcalde. Polo exposto de conformidade co establecido nos artigos 43, 52 e 53 e demais concordantes do Real Decreto 2568/1986, do 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais e preceptos correspondentes da normativa anteriormente citada, no exercicio das facultades que como Alcalde-Presidente da Corporación me corresponden: Primeiro.— A Xunta de Goberno Local do Concello de Vigo, presidida por esta Alcaldía, estará integrada polos seguintes concelleiros e concelleiras Segundo.— Nomear secretaria da Xunta de Goberno Local a Dª Mirta Liliana Ivanof Matteo, suplente primeiro ao concelleiro membro da mesma D. Aboudou Bascuas Ayaz, e suplente segunda á concelleira e membro da mesma, Dª Meifang Muzzi Bouhia, a quen lle corresponderán as funcións establecidas no artigo 126.4 LRBRL, co apoio da Secretaría de Goberno Local, como titular do órgano de apoio á Xunta de Goberno Local. Terceiro.— A Xunta de Goberno Local, previa convocatoria desta Alcaldía, realizará sesión ordinaria, con periodicidade semanal, todos os xoves non festivos ás 9.00 horas da mañá. Sen prexuízo de dita periodicidade, o Alcalde poderá modificar o día e a hora de realización das sesións, así como suspendelas, en Semana Santa, Nadal ou pola coincidencia con outros períodos festivos, así como pospoñer ou avanzar a súa realización dentro da mesma semana ou a inmediatamente posterior, cando o día de realización sexa inhábil ou concorran circunstancias especiais. Cuarto.— Fixar a data de constitución da Xunta de Goberno Local para o día 17 de xuño de 2019 ás 13:00 horas, en primeira convocatoria, ou unha hora despois, de non existir quórum. Quinto.— Deixar sen efecto cantas resolucións da Alcaldía relativas á Xunta de Goberno Local se opoñan á presente resolución e en particular a Resolución da Alcaldía de data 15 de xuño de 2015 pola que se nomean os membros da Xunta de Goberno Local e se delegan atribucións neste órgano. Sexto.— De conformidade co sinalado no artigo 177 do RD 2568/1986, para que os expedientes conclusos se poidan incluír na orde do día dunha sesión, haberán de axustarse ao disposto na Circular 1/2015 da Secretaría da Xunta de Goberno Local, e estar en poder da Secretaría do Goberno Local, tres días antes do sinalado para realizala, é dicir, ás 12:00 horas do luns da semana de realización. Sétimo.— Os membros da Xunta de Goberno Local estarán suxeitos na súa actuación ás causas de abstención e recusación fixadas pola Lei 40/2015, do 1 de outubro, de Réxime Xurídico do Sector Público, causas de incompatibilidade fixadas na Lei 53/1984, de 26 de decembro, de Incompatibilidades do Persoal ao Servizo das Administracións públicas, Lei Orgánica 5/1985, do 19 de xuño, de Réxime Electoral Xeral, e demais normativa sectorial nesta materia, debendo respectar, sinaladamente, o disposto en materia de conflito de intereses na Lei 9/2017, do 8 de novembro, de Contratos do Sector Público. Oitavo.— Comunicar esta Resolución a todos os concelleiros e concelleiras afectados e aos xefes das diferentes áreas e servizos municipais, para o seu coñecemento e efectos, a través da súa inserción na Intranet. Noveno.— A presente resolución entrará en vigor no mesmo momento da súa sinatura sen prexuízo da súa publicación no Boletín Oficial da Provincia, conforme co establecido no artigo 44.2 do RD 2568/198 e na sede electrónica municipal conforme co disposto no artigo 6 da Lei 19/2013, do 9 de decembro, de Transparencia, Acceso á Información Pública e Bo Goberno. Décimo.— Da presente resolución darase conta de forma individualizada ao Pleno da Corporación a efectos de que quede informado da mesma, de conformidade co establecido no artigo 44 do RD 2568/19856, en relación co 38. d) do mesmo corpo legal. CCA. Data e sinatura dixital. O ALCALDE-ABEL CABALLERO ÁLVAREZ A SECRETARIA DO GOBERNO LOCAL-Mª CONCEPCIÓN CAMPOS ACUÑA